สรุปภาวะตลาดต่างประเทศวันศุกร์
สรุปภาวะตลาดต่างประเทศ ประจำวันที่ 4 พ.ย.59
7 พ.ย. 2559

ดัชนีดาวโจนส์ตลาดหุ้นนิวยอร์กปิดลบ เมื่อวันศุกร์ (4 พ.ย.) โดยดาวโจนส์ปรับตัวลดลงติดต่อกัน 7 วันทำการ ขณะที่ S&amp;P 500 ทำสถิติร่วงลงติดต่อกัน 9 วันทำการ ซึ่งยาวนานที่สุดในรอบเกือบ 36 ปี เนื่องจากนักลงทุนระมัดระวังการซื้อขายก่อนที่การเลือกตั้งประธานาธิบดีสหรัฐจะมีขึ้นในวันที่ 8 พ.ย.นี้ และจากกระแสคาดการณ์ที่ว่า ธนาคารกลางสหรัฐ (เฟด) จะเดินหน้าปรับขึ้นอัตราดอกเบี้ยในเดือนธ.ค.          
ดัชนีเฉลี่ยอุตสาหกรรมดาวโจนส์ลดลง 42.39 จุด หรือ 0.24% ปิดที่ 17,888.28 จุด ดัชนี S&amp;P500 ลดลง 3.48 จุด หรือ 0.17% ปิดที่ 2,085.18 จุด และดัชนี NASDAQ ลดลง 12.04 จุด หรือ 0.24% ปิดที่ 5,046.37 จุด
 
ตลาดหุ้นยุโรปปิดลบ เมื่อวันศุกร์ (4 พ.ย.) เนื่องจากยังคงได้รับแรงกดดันจากความไม่แน่นอนของผลการเลือกตั้งประธานาธิบดีสหรัฐ ขณะที่นักวิเคราะห์คาดการณ์ว่าธนาคารกลางสหรัฐ (เฟด) จะปรับขึ้นอัตราดอกเบี้ยในเดือนธ.ค.
ดัชนี Stoxx Europe 600 ปรับตัวลดลง 2.76 จุด หรือ 0.83% ปิดที่ 328.80 จุด
ดัชนี CAC-40 ตลาดหุ้นฝรั่งเศสปิดวันทำการล่าสุดที่ 4,377.46 จุด ลดลง 34.22 จุด หรือ -0.78% ดัชนี DAX ตลาดหุ้นเยอรมันปิดวันทำการล่าสุดที่ 10,259.13 จุด ลดลง 66.75 จุด หรือ -0.65% ดัชนี FTSE 100 ตลาดหุ้นลอนดอนปิดวันทำการล่าสุดที่ 6,693.26 จุด ลดลง 97.25 จุด หรือ -1.43%
 
ตลาดหุ้นลอนดอนปิดลบ เมื่อวันศุกร์ (4 พ.ย.) เนื่องจากได้รับแรงกดดันจากการแข็งค่าของเงินปอนด์ รวมถึงความไม่แน่นอนของผลการเลือกตั้งประธานาธิบดีสหรัฐ
ดัชนี FTSE 100 ลดลง 97.25 จุด หรือ 1.43% ปิดที่ 6,693.26 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบ เมื่อวันศุกร์ (4 พ.ย.) โดยสัญญาน้ำมันปรับตัวลงติดต่อกัน 6 วันทำการ หลังมีรายงานว่าแท่นขุดเจาะน้ำมันสหรัฐมีจำนวนเพิ่มขึ้นในสัปดาห์ที่แล้ว ขณะที่นักลงทุนยังคงวิตกกังวลเกี่ยวกับผลการประชุมโอเปกในช่วงสิ้นเดือนนี้          
สัญญาน้ำมันดิบ WTI ส่งมอบเดือนธ.ค. ลดลง 59 เซนต์ หรือ 1.3% ปิดที่ 44.07 ดอลลาร์/บาร์เรล
สัญญาน้ำมันดิบเบรนท์ส่งมอบเดือนม.ค. ลดลง 77 เซนต์ หรือ 1.7% ปิดที่ 45.58 ดอลลาร์/บาร์เรล
 
สัญญาทองคำตลาดนิวยอร์กปิดเพิ่มขึ้น เมื่อวันศุกร์ (4 พ.ย.) หลังจากนักลงทุนเข้าถือครองทองคำซึ่งเป็นสินทรัพย์ที่ปลอดภัย เนื่องจากมีความวิตกกังวลเกี่ยวกับความไม่แน่นอนของผลการเลือกตั้งประธานาธิบดีสหรัฐ ซึ่งจะมีขึ้นในวันที่ 8 พ.ย.นี้
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 1.2 ดอลลาร์ หรือ 0.09% ปิดที่ระดับ 1,304.50 ดอลลาร์/ออนซ์
สัญญาโลหะเงินส่งมอบเดือนธ.ค. ลดลง 4.5 เซนต์ หรือ 0.24% ปิดที่ 18.371 ดอลลาร์/ออนซ์
สัญญาพลาตินัมส่งมอบเดือนม.ค. พุ่งขึ้น 10.1 ดอลลาร์ หรือ 1.02% ปิดที่ 1,004.50 ดอลลาร์/ออนซ์
 
สกุลเงินดอลลาร์สหรัฐเคลื่อนไหวอย่างผันผวน เมื่อเทียบกับสกุลเงินหลักๆ ในการซื้อขายที่ตลาดนิวยอร์กเมื่อวันศุกร์ (4 พ.ย.) เนื่องจากได้รับแรงหนุนจากกระแสการคาดการณ์ที่ว่าธนาคารกลางสหรัฐ (เฟด) จะปรับขึ้นอัตราดอกเบี้ยในการประชุมเดือนธ.ค. แต่ก็ได้รับแรงกดดันจากความไม่แน่นอนของการเลือกตั้งประธานาธิบดีสหรัฐ
เงินยูโรแข็งค่าเทียบดอลลาร์สหรัฐที่ระดับ 1.1119 ดอลลาร์สหรัฐ จาก 1.1104 ดอลลาร์สหรัฐ ขณะที่เงินปอนด์ก็แข็งค่าเทียบดอลลาร์สหรัฐแตะ 1.2505 ดอลลาร์สหรัฐ จาก 1.2460 ดอลลาร์สหรัฐ ส่วนเงินดอลลาร์ออสเตรเลียอ่อนค่าสู่ระดับ 0.7677 ดอลลาร์สหรัฐ จาก 0.7680 ดอลลาร์สหรัฐ  
ดอลลาร์สหรัฐแข็งค่าเมื่อเทียบกับเยน แตะที่ 103.15 เยน จากระดับ 103.00 เยน แต่อ่อนค่าเมื่อเทียบฟรังก์สวิสที่ระดับ 0.9698 ฟรังก์ จาก 0.9744 ฟรังก์